ქვემო ყარაბულაღის წმინდა სალომეს ეკლესია

ქვემო ყარაბულაღის წმინდა სალომეს ეკლესია — XVIII საუკუნის ქართული ქრისტიანული ხუროთმოძღვრების ძეგლი ქვემო ქართლში, ახლანდელი დმანისის მუნიციპალიტეტის სოფელ ქვემო ყარაბულაღის ტერიტორიაზე. შემორჩენილია ნანგრევების სახით.

ეკლესია დგას სოფლის ჩრდილოეთით, მდინარე შავწყაროსწყლის მარცხენა მხარეს. ეკლესია დარბაზულია, გეგმით მართხკუთხაა (8,3 x 5,5 მ), ნაგებია ყორე ქვით, წყობა ქაოსურია, კუთხეებშიც დაუმუშავებელი ქვებია გამოყენებული. ეკლესიას აღმოსავლეთით აქვს წახევარწრიული აფსიდა, რომელიც კონქით მთავრდება. კარი სამხრეთ კედელში, სარკმელები კი აღმოსავლეთ და დასავლეთ კედლებშია გაჭრილი. საკურთხეველში ორი ნიშაა. ეკლესიის კარს გათლილი ქვის არქიტრავი აქვს, დღეს მიწაზე ჩამოვარდნილი.

არქიტრავზე ათსტრიქონიანი ქართული მხედრული წარწერაა, რომელსაც მეხუთე სტრიქონიდან მეათე სტრიქონამდე გვერდით მიჰყვება სომხური წარწერა. ეს უკანასკნელი, მცირე სხვაობით, არსებითად ქართულის მოკლე შინაარს წარმოადგენს. ტექსტში მოხსენებულნი არიან ეკლესიის აღმშენებლები: მამუკა, რამაზ, მზეჭაბუკ და რევაზ ორბელიანები. აქვე თარიღიცაა მითითებული — 1167 (ე. ი., 1718 წ.).

ლიტერატურა
 რჩეულიშვილი ლ., ქართული ხელოვნების ისტორიის ნარკვევები. თბ.,1994. — გვ. 34-42.
 შუბითიძე ვ., ქართული ციხესიმაგრეები და ეკლესია-მონასტრები. თბ., 2012. — გვ.76.

რესურსები ინტერნეტში

კატეგორია:დმანისის მუნიციპალიტეტის ტაძრები